
     Hodnotenie z predmetu Európske právo I v zimnom semestri akademického roka 2026/2027 sa uskutočňuje kombináciou priebežnej kontroly štúdia a záverečnej skúšky konanej počas skúškovej časti semestra ústnou formou. 

     V súvislosti s priebežným hodnotením je študent povinný prihlásiť sa do elektronického kurzu Európske právo I – externé štúdium na e-learningovom portáli lms.upjs.sk prostredníctvom prihlasovacieho hesla, ktoré študentom oznámi vyučujúci na prvej konzultácii. Priebežné hodnotenie spočíva vo vyhodnotení odpovede študenta/študentky na zadanie, ktoré bude zverejnené v rámci e-learningového kurzu v priebehu dňa, v ktorom sa uskutoční konzultácia z predmetu Európske právo I, a ktoré bude sprístupnené vždy do štvrtka bezprostredne predchádzajúceho ďalšej konzultácii do 17.59 hod. Podmienkou postupu na záverečnú skúšku sú minimálne 2 akceptované odpovede študenta/študentky na jednotlivé zverejnené zadania počas semestra. Odpoveď študenta vyhodnotí vyučujúci v rámci e-learningového kurzu a informácia o hodnotení bude študentom sprístupnená počas nasledujúcej konzultácie.
     Uvedená požiadavka priebežného hodnotenia platí aj pre študentov, ktorí majú predmet Európske právo I zapísaný ako opakovaný.
     Záverečná skúška bude prebiehať ústnou formou. Na ústnej skúške študent/ka zodpovie jednu náhodne zvolenú skúšobnú otázku zo zverejneného zoznamu skúšobných otázok a uskutoční rozbor jedného z rozhodnutí Súdneho dvora resp. Všeobecného súdu zo zverejneného zoznamu rozhodnutí. V prípade dištančného skúšania bude využitý online generátor náhodných čísel a čas študenta na prípravu odpovede bude obmedzený na max. 5 minút. Pre úspešné absolvovanie skúšky je potrebné vyhovujúco zodpovedať skúšobnú otázku, ako aj analyzovať rozhodnutie. 

     V súlade s čl. 12 ods. 8 Študijného poriadku UPJŠ je rozsah povinnej účasti na výučbe stanovený na reálnu účasť na minimálne dvoch konzultáciách. Stanovený rozsah povinnej účasti na výučbe sa vzťahuje aj na študentov, ktorí majú predmet Európske právo I zapísaný ako opakovaný.

